Source: https://www.jogiforum.hu/hirek/13029
Timestamp: 2020-01-18 17:50:41
Document Index: 28068088

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Németország: húsz gyanúsítottat engedtek szabadon az alkotmánybíróság döntését követően | hírek | Jogi Fórum ﻿
A szóban forgó összes gyanúsított ellen EU-tagországokban adtak ki körözést súlyos bűncselekmények elkövetésének – köztük gyilkosság és drogkereskedelem – vádjával.
A gyanúsítottak szabadon bocsátását az után rendelték el, hogy a szövetségi alkotmánybíróság helyt adott az al-Kaida finanszírozásával vádolt szíriai-német üzletember, Mamoun Darkazanli fellebbezésének, melyet a Spanyolországnak történő kiadatása ügyében nyújtott be.
A bíróság elfogadta Darkazanli érvelését, mely szerint a spanyol hatóságoknak - az új uniós politikával összhangban - való kiadása Németország alaptörvényébe ütközne.
Uniós tisztségviselők szerint az, hogy a bíróság elutasította Darkazanli kiadatatását, csapást jelent az Európai Unió terrorellenes erőfeszítéseire.
A német bíróság azonban úgy foglalt állást, hogy az Európai Letartóztatási Parancs, illetve annak beiktatása a német jogszabályokba, nem biztosít megfelelő védelmet állampolgárainak az egyéb országokban lefolytatott szeszélyes bűnügyi eljárásokkal szemben.
A BKA hozzátette: a hétfőn az északi kikötőváros, Hamburg fegyintézetéből kiengedett Darkazanli az egyetlen terrorizmussal vádolt gyanúsított, aki a héten a határozat alapján szabadult.
A spanyol válasz
Igazságügyi források szerint a spanyol legfelsőbb bíróság úgy döntött: ha végleg bebizonyosodik, hogy a német bírák elutasítják Darkazanli kiadatását, Spanyolország sem tesz eleget az uniós kiadatási egyezmény értelmében Németország részéről érkező kérelmeknek. A spanyol bíróság a nem-kölcsönösség elvét alkalmazná az ügyben, mely szerintük jelenleg 14, Németországban körözött spanyol állampolgárt érint.